ให้แบงก์รัฐ ช่วยท่วมใต้
ธปท.ใต้ร่อนหนังสือถึงแบงก์รัฐ ช่วยเหลือผู้ได้รับผลกระทบน้ำท่วม คาดปีนี้เศรษฐกิจใต้ยังโตดี
3 ก.พ. 2560

ธปท.ใต้ร่อนหนังสือถึงแบงก์รัฐ ช่วยเหลือผู้ได้รับผลกระทบน้ำท่วม คาดปีนี้เศรษฐกิจใต้ยังโตดี
นางสุรีรัตน์ ลัคนานิตย์ ผู้อำนวยการอาวุโส ธนาคารแห่งประเทศไทย สำนักงานภาคใต้ เปิดเผยว่า แม้เศรษฐกิจภาคใต้จะได้รับผลกระทบจากปัญหาน้ำท่วม แต่จะขยายตัวต่อเนื่องจากปี 2559 ทั้งด้านการท่องเที่ยว เกษตร อุตสาหกรรม แต่ปัจจัยเสี่ยงคือความไม่แน่นอนจากการดำเนินนโยบายเศรษฐกิจของสหรัฐ รวมทั้งราคาน้ำมันที่มีแนวโน้มเพิ่มขึ้นอย่างต่อเนื่อง 
สำหรับการช่วยเหลือลูกหนี้ที่ได้รับผลกระทบจากน้ำท่วมในภาคใต้นั้น สถาบันการเงินเฉพาะกิจหลายแห่งได้ออกมาตรการช่วยเหลือแล้ว และ ธปท.ได้ออกหนังสือเพื่อขอความร่วมมือให้สถาบันการเงินเฉพาะกิจทุกแห่ง พิจารณาให้ความช่วยเหลือลูกหนี้ตามความจำเป็นและเหมาะสม เช่น ดูแลและพิจารณาให้ความช่วยเหลือด้านเงินทุน และสภาพคล่องแก่ลูกหนี้เพื่อซ่อมแซมที่อยู่อาศัย หรือให้สามารถประกอบอาชีพ หรือดำเนินธุรกิจต่อไปได้ เช่น ให้เงินทุนหมุนเวียนเพิ่มเติม ลดหรือยกเว้นดอกเบี้ยหรือค่าธรรมเนียม ผ่อนปรนเงื่อนไขการชำระหนี้ หรือปรับปรุงโครงสร้างหนี้ โดยให้ขึ้นอยู่กับการพิจารณาของสถาบันการเงินเฉพาะตามความจำเป็นของลูกหนี้
ด้านเศรษฐกิจภาคใต้ปี 2559 ขยายตัวจากแรงขับเคลื่อนสำคัญคือ การใช้จ่ายภาครัฐ ส่วนการท่องเที่ยวยังขยายตัวดี แม้จะได้รับผลกระทบจากการปราบปรามทัวร์ผิดกฎหมาย และเงินริงกิตอ่อนค่า ประกอบกับรายได้เกษตรกรที่กลับมาขยายตัว โดยเฉพาะครึ่งปีหลัง ทำให้การอุปโภคบริโภคภาคเอกชนขยายตัว